**Aktiviteter i GØV 2019 (Årsberetning)**

Etter årsmøtet avholdt i mars 2019, har vi hatt en styresammensetning på 7 medlemmer. Styret har som i 2018 bestått av Anne Haug (leder), Kai-Olav Ryen, Grethe Svennevig, Karianne Kolsgård, Marianne Wais og Henrik DeGeer. Ada Bakken er kasserer. Vi har hatt 6 styremøter siden forrige årsmøte, men det har i tillegg mye drøftelser og avgjørelser via e-postutvekslinger.

Vi tilbyr medlemmer å betale kontingenten med Vipps i tillegg til innbetaling på vår konto. Antall betalende medlemmer har i 2019 blitt om lag 80 og dette er dessverre et synkende medlemstall sammenlignet med de to siste årene.

Værforholdene tillot dessverre ikke den grillettermiddagen i august som vi hadde planlagt. Vi vil prøve å arrangere en slik grilltreff på nytt i sommer, så da kommer det informasjon og innbydelse etter hvert. Velet bruker hjemmesiden og fb-gruppe til informasjon. I tillegg brukes plakater i forbindelse med arrangement eller årsmøte, og i enkelte tilfelle deler vi ut informasjon direkte i beboernes postkasser.

Styret har hatt noen mindre befaringer i området vårt og vi har hatt rakedugnader. Før advent hang vi opp belysning i parken. Lys-spottene i bakken var i dårlig stand og disse er blitt reparert. Det ble dessverre kostbart, mer enn vi hadde forventet, men det var jo ikke noe alternativ å la dem ligge ubrukelige.

Ronny Ruud har sagt ja til å overta ansvaret med pumpen til fontenen i parken. Det er vi veldig glad for. Parken ble dessverre et sørgelig syn utover tørkesommeren i 2018. Det ble forsøkt med noe ettersåing på enkelte områder, men det trengs en skikkelig opprusting av parken. Parken er mye brukt, og slitasjen begynner å sette sitt preg. Styret vedtok derfor et godt tilbud fra Topos Arkitektur til å lage en bakgrunnsrapport og mulig arbeidsplan for oppgradering av parken. Vi søkte Sparebankstiftelsen om midler, og vi har fått 40.000,- kr til innkjøp av eventuelle nye møbler, beplantning, steinlegging og ny plen. Dette er et arbeid vi ser for oss å sette i gang med i vår. Disse pengene og egne midler rekker imidlertid ikke til større arbeider. Leder i GØV har hatt et møte med kommunen (eier av parken), men vi har ikke fått noen tilbakemelding på hva kommunen eventuelt selv ønsker eller kan bidra med. I og med vi ikke eier parken, er det begrensninger for hva vi kan/ønsker av tiltak.

På Løkka har GØV sponset graving og fundamentering til nytt volleyballnett. Det ble også ganske kostbart, men vi synes sponsing til fritidsaktiviteter for barn og unge i boområdet vårt, er en viktig og riktig bruk av penger.

Fredag 13. desember arrangerte vi Lucia. Det var Lucia-tog opp til Åmodtgården der vi serverte gløgg og pepperkaker og nissen kom på besøk. Nok en gang et vellykket arrangement hvor mange unger deltok og både barn og voksne koste seg.

GØV hadde ingen servering eller dugnad i forbindelse med Liv i Leiren. Vi leide imidlertid bort vår disposisjonsrett til parken til cafeene i nærområet. Dessverre ødela været mye av dette arrangementet i år.